stanford-oval/wikipedia huggingface dataset:
Tilintarkastaja
Tilintarkastajan riippumattomuus ja vastuu

Tilintarkastuksen keskeinen lähtökohta on tilintarkastajan riippumattomuus tarkastettavasta kohteesta. Tilintarkastajana ei voi luonnollisestikaan toimia kukaan yhteisön työntekijä tai luottamustehtävässä oleva, eikä myöskään liike- tai velkasuhteessa yhteisöön oleva henkilö. Tilintarkastajana ei voi myöskään toimia edellä mainittujen henkilöiden lähisukulainen.
Tilintarkastajalla on oikeus saada tarkastuskohteelta ne tiedot, jotka tarkastuksen suorittamisen kannalta ovat tarpeen. Koska tilintarkastajalla on oikeus (ja velvollisuus) saada käsiinsä kaikki tarkastuksessa tarvittavat tositteet ja asiakirjat sekä osallistua tarkastuskohteen kokouksiin, on myös luonnollista, että tilintarkastajaa sitoo ankara vaitiolovelvollisuus.
Kun tilintarkastaja on antanut vakiomuotoisen eli puhtaan tilintarkastuskertomuksen, on hän myös omalta osaltaan vastuussa tarkastettujen tietojen oikeellisuudesta. Käytännössä tilintarkastajan on lähes mahdotonta huomata virheitä tai ongelmia, jos hallinto tietoisesti harhauttaa tarkastajaa esimerkiksi väärentämällä tositteita. Yleensä tilintarkastaja ei myöskään joudu tällaisista ongelmista vastuuseen. Lähihistoria on kuitenkin osoittanut, että tilintarkastaja voi myös näissä tilanteissa joutua vastuuseen, mikäli ongelmat olisi pitänyt huomata muista merkeistä. Esimerkiksi Töölön Matkatoimiston konkurssitapauksessa tilintarkastajat katsottiin osavastuullisiksi, sillä vaikka heiltä ei edellytetty väärennösten huomaamista, olisi heidän pitänyt havaita yhtiön vähävaraisuus muista tunnusmerkeistä.
Hyväksytty tilintarkastaja

Tilintarkastajien pätevyystasoa osoittavat lyhenteet KHT (suorittanut KHT-erikoistumistutkinnon), JHT (suorittanut JHT-erikoistumistutkinnon) ja tilintarkastajan ammattitutkinto HT. Vuodesta 2024 alkaen tilintarkastuksen ammattitutkinnon suorittanut henkilö on voinut erikoistua kestävyysraportointitarkastajaksi (KRT). Tunnuksien käyttäjät ovat suorittaneet Patentti- ja rekisterihallituksen tilintarkastusvalvonnan järjestämän tilintarkastajan ammattitutkinnon. Aiemmin näistä tutkinnoista vastasi Keskuskauppakamarin tilintarkastuslautakunta, miltä ajalta periytyvät myös nykyisin käytössä olevat tutkintonimikkeet. KHT tarkoitti Keskuskauppakamarin ja HT kauppakamarin hyväksymää eli auktorisoimaa tilintarkastajaa.
KHT-tutkinnon tehtävät liittyvät teoreettisen tiedon soveltamisvalmiuksiin vaativissa tilintarkastustehtävissä yleisen edun kannalta merkittävissä yhteisöissä, kuten pörssiyhtiöissä. JHT-tutkinnon tehtävät keskittyvät julkishallinnon tilintarkastukseen. Tilintarkastusalan perustutkinnon eli HT-tutkinnon tehtävät liittyvät teoreettisen tiedon soveltamisvalmiuksiin ammattimaisissa tilintarkastustehtävissä.
Tilintarkastajana voi toimia myös hyväksytty tilintarkastusyhteisö. Tällaisen yhteisön, joka voi olla henkilö- tai osakeyhtiö, osakkaiden, hallinnon jäsenten sekä toimitus- ja varatoimitusjohtajan tulee olla hyväksyttyjä tilintarkastajia.
Tilintarkastajaa voi avustaa työssään henkilö, joka ei ole hyväksytty tilintarkastajaksi. Vastuu tilintarkastustyöstä on kuitenkin viime kädessä tehtävään valitulla, auktorisoidulla tilintarkastajalla. Tilintarkastajaa avustaa usein tilintarkastusyhteisön muut työntekijät, jotka hankkivat kokemusta hankkiakseen myöhemmin auktorisoinnin. Suurten yhteisöjen tilintarkastukset ovat myös työmäärältään niin suuria, että tilintarkastuksen menestyksekäs suorittaminen edellyttää tilintarkastajaa avustavan tiimin kokoamista. Tarkastustiimiin saattaa kuulua myös muiden alojen erikoisasiantuntijoita, kuten veroasiantuntijoita, tietojärjestelmätarkastajia, data-analyytikkoja ja aktuaareja.
Toiminnantarkastaja

Toiminnantarkastus on Suomessa asunto-osakeyhtiöissä ja rekisteröidyissä yhdistyksissä vuodesta 2010 alkaen käytössä oleva yhteisön talouden ja hallinnon tarkastusmenetelmä, joka on korvannut entisen maallikkotilintarkastajien suorittaman ei-ammattimaisen tilintarkastuksen. Tällaisen maallikkotarkastajan uusi nimitys on toiminnantarkastaja. Toiminnantarkastaja voi siis myös toimia henkilö, jolla ei ole auktorisointia HT-tilintarkastajaksi.
Kokonaan vapautettu tilintarkastusvelvollisuudesta on sellainen yhteisö, jossa sekä päättyneellä että sitä välittömästi edeltäneellä tilikaudella on täyttynyt enintään yhtä poikkeusta lukuun ottamatta seuraavat edellytykset:
Taseen loppusumma on alle 100 000 euroa;
Liikevaihto tai sitä vastaava tuotto on alle 200 000 euroa, tai
Palveluksessa on korkeintaan 3 henkilöä.
Lisäksi asunto-osakeyhtiölain mukaisissa yhtiöissä edellytetään, että huoneistoja on korkeintaan 30.
Tilintarkastaja on kuitenkin aina valittava yhteisössä, jonka pääasiallisena toimialana on arvopapereiden omistaminen ja hallinta ja jolla on kirjanpitolain 1 luvun 8 §:ssä tarkoitettu huomattava vaikutusvalta toisen kirjanpitovelvollisen liiketoiminnan tai rahoituksen johtamisessa.
Aiheesta muualla

Tilintarkastusvalvonta Patentti- ja rekisterihallitus
Trans Am (moottoriurheilusarja)

Trans Am on Pohjois-Amerikassa ajettava autourheilusarja. Sarja on perustettu vuonna 1966 ja sitä hallinnoi Sports Car Club of America (SCCA). 
Sarjaa ajetaan useilla kilparadoilla, joista osa on pysyviä moottoriratoja ja osa katuratoja.
Sarjalla on ollut vuosien varrella useita nimiä, joista on osa liittynyt sarjan sponsoreihin.
Historia

Sarja tunnettiin aluksi nimellä Trans American Sedan Championship ja ensimmäinen kilpailu järjestettiin 25. maaliskuuta 1966 Sebring International Racewaylla Floridassa.
Aiheesta muualla

Sarja viralliset verkkosivut (englanniksi)
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Trans-Am Series
Käännös suomeksi
François Jacques Bussini

François Jacques Bussini (21. toukokuuta 1936 Sallanches – 13. lokakuuta 2018) oli ranskalainen roomalaiskatolinen piispa. Hänet vihittiin papiksi 5. heinäkuuta 1965 ja nimitettiin Grenoblen hiippakunnan vihkipiispaksi sekä Febianan titulaaripiispaksi 12. joulukuuta 1977. Piispaksi vihkiminen seurasi 4. maaliskuuta 1978. Pääkonsekraattorina toimi Marc-Armand Lallier, jota avustivat Gabriel-Marie-Joseph Matagrin ja Lucien Charles Gilbert Daloz.
Bussini sai 28. joulukuuta 1985 nimityksen Amiensin piispaksi, jona hän toimi, kunnes erosi tehtävistään 6. maaliskuuta 1987.
Gaspén niemimaa

NASA:n satelliittikuva Gaspén niemimaasta
Gaspén niemimaa  eli Gaspesia (ransk. Péninsule de la Gaspésie, engl. Gaspé Peninsula) on Kanadassa, Quebecin provinssissa sijaitseva niemimaa. Se levittäytyy St. Lawrencen lahdelle ja sitä rajaa etelässä New Brunswickin provinssi. Sen maaperä on epätasaista, sillä se sijaitsee Appalakkien vuoriston alueella.
Niemimaan itäisintä kolkkaa kutsutaan nimellä Cap Gaspé. Sana "gaspé" johtaa luultavasti alkunsa alkuperäiskansa micmacien sanasta gespeg, joka tarkoittaa maan loppua.
François Héraly

J. A. François Héraly (1856 Flavin – heinäkuu 1920) oli belgialaissyntyinen, kanadalaistunut klarinetisti, yhtyeenjohtaja ja opettaja. Hän pääsi Liègen konservatorioon vuonna 1877 ja johti myöhemmin yhtyeitä Belgiassa, Ranskassa, Sveitsissä ja Algeriassa ennen asettumistaan Québeciin. Siellä hän johti muun muassa Sherbrooke Bandia vuosina 1894–1897. Wilfrid Pelletier soitti Héralyn johtamassa Temperance Bandissa.
Héraly meni naimisiin pianopedagogi Ida Campbellin (1860–1942) kanssa.
True to the Navy

| True to the Navy |
| --- | --- |

Ohjaaja:  Frank Tuttle
Käsikirjoittaja:  Keene Thompson Doris Anderson Herman J. Mankiewicz
Kuvaaja:  Victor Milner
Pääosat:  Clara Bow Fredric March Harry Green Rex Bell
Valmistustiedot
Valmistusmaa:   Yhdysvallat
Tuotantoyhtiö:  Paramount Publix Corporation
Ensi-ilta:   25. toukokuuta 1930
Kesto:  71 minuuttia (mykkäversio) / 79 minuuttia (ääniversio)
Alkuperäiskieli:  englanti
Aiheesta muualla
IMDb 
AllMovie
Infobox OKNimi-testi OK: 
True to the Navy on Frank Tuttlen ohjaama yhdysvaltalainen toiminnallinen romanttinen komedia, joka sai ensi-iltansa vuonna 1930. True to the Navyn pääosissa ovat Clara Bow, Fredric March, Harry Green ja Rex Bell. Paramount Publix Corporation tuotti ja levitti elokuvan. Elokuvasta julkaistiin sekä mykkä- että ääniversio. Mykkäversio on muutaman minuutin lyhyempi. True to the Navy kertoo sandiegolaisessa apteekissa työskentelevästä kassatytöstä (Bow), joka ihailee merimiehiä. Lopulta hän iskee silmänsä jääräpäiseen tykkimieheen "Bull’s Eye" McCoy’hyn (March).
Elokuvan käsikirjoituksen laativat Keene Thompson ja Doris Anderson. Ääniversioon dialogin laati Herman J. Mankiewicz. True to the Navy -elokuvan tuotanto alkoi 28. helmikuuta 1930 ja päättyi 25. maaliskuuta. True to the Navy kuvattiin Kaliforniassa, San Diegon Naval Training Centerissä. Kuvausten aikana Clara Bow tapasi Rex Bellin. He menivät vihille seuraavan vuoden joulukuussa.
True to the Navy sai ensi-iltansa 25. toukokuuta vuonna 1930. True to the Navy on julkaistu VHS:lle ja DVD:lle. VHS-julkaisu on osana Forgotten Hollywood (2005) -julkaisua. Yhdysvaltain kongressin kirjasto oli entisöinyt elokuvan vuonna 2000.
Näyttelijät

| 0 | 1 | 2 |
| --- | --- | --- |
|  Clara Bow  | … |  Ruby Nolan   |
|  Fredric March  | … |  "Bull’s Eye" ("Häränsilmä") McCoy   |
|  Harry Green  | … |  Solomon Bimberg   |
|  Rex Bell  | … |  Eddie   |
|  Eddie Fetherston  | … |  Michael   |
|  Eddie Dunn  | … |  Albert   |
|  Ray Cooke  | … |  Peewee   |
|  Harry Sweet  | … |  Artie   |
|  Adele Windsor  | … |  Maizie   |
|  Sam Hardy  | … |  Brady   |
|  Jed Prouty  | … |  Tanssilavan johtaja   |
Aiheesta muualla

True to the Navy Internet Movie Databasessa (englanniksi)
True to the Navy AllMoviessa. (englanniksi)
True to the Navy TCM Movie Databasessa (englanniksi)
Galaxy Science Fiction

Galaxy Science Fiction -lehden ensimmäisen numeron kansi.
Galaxy Science Fiction on yhdysvaltalainen science fiction -lehti, jota julkaistiin vuosina 1950–1980. Lehden perusti Horace Leonard Gold ja siitä tuli yksi merkittävimmistä tieteiskirjallisuuteen keskittyneistä lehdistä. Lehdessä julkaistiin muun muassa Ray Bradburyn tarina The Fireman, jonka hän myöhemmin laajensi Fahrenheit 451 -romaaniksi. Galaxy Science Fiction -lehteen ovat kirjoittaneet myös muun muassa Alfred Bester, Clifford D. Simak, Robert A. Heinlein, Isaac Asimov, Cordwainer Smith, Jack Vance, Harlan Ellison ja Robert Silverberg.
Tullia Zevi

Tullia Zevi
Tullia Calabi Zevi (2. helmikuuta 1919 Milano, Italia – 22. tammikuuta 2011 Rooma, Italia) oli italialainen toimittaja ja kirjailija ja Italian juutalaisyhteisön johtaja.
Zevin isä Giuseppe Calabi oli asianajaja ja vastusti Mussolinin aikana julkisesti fasismia.
Aiheesta muualla

Tullia Zevin elämäkerta sivustolla "Biografie online" (italiaksi)
Tullia Zevin elämäkerta Milanon juutalaisyhteisön sivulla (italiaksi)
Tullikamari

Tullikamari oli paikallisesta tullihallinnosta huolehtinut tullitoimipaikka. Suomessa oli esimerkiksi vuonna 1937 tullikamareita ja väliaikaisia tullikamareita yhteensä 41 kappaletta. Tullitoimipaikat olivat joko tullikamareita tai tullitoimistoja ja kumpienkin alaisena saattoi olla tulliasemia.
Tullikamarin esimiehenä toimi 1960-luvulla tullinhoitaja apunaan apulaistullinhoitaja. Tullinhoitajan työtä ohjasivat lait ja asetukset ja hän oli yleensä myös syyttäjänä tullirikosjutuissa. Muita johtavia virkailijoita tullikamareissa olivat tavaroihin kohdistuvan tullinkannon yhdenmukaisuutta valvova tulliylitarkastaja ja tullitariffointia suorittava tullitarkastaja.
Aiheesta muualla

Kuvia tai muita tiedostoja aiheesta Tullikamari Wikimedia Commonsissa
Tero Koskiranta

| Tero Koskiranta |
| --- | --- |

Henkilötiedot
Syntynyt: 18. kesäkuuta 1984 (ikä 40) Paimio, Suomi
Kansalaisuus:   Suomi
Jääkiekkoilija
Pelipaikka:  keskushyökkääjä
Maila:  vasen
Pituus:  186 cm
Paino:  92 kg
Seura
Seura:  Gyergyói HK
Sarja:  Erste Liga
Pelaajaura
Pääsarjaura:  2006–
Aik. seurat:  Salamat (Mestis) Blues (SML) SaiPa (SML) Pelicans (SML) TPS (SML) Färjestad BK (SHL) Sport (SML) Medveščak Zagreb (EBEL) Fehérvár AV19 (EBEL) Ravensburg Towerstars (DEL2)
Tero Koskiranta (s. 18. kesäkuuta 1984 Paimio) on suomalainen jääkiekkoilija, joka pelaa monikansallisen Erste Ligan romanialaisjoukkue Gyergyói HK:ssa. Hän on pelipaikaltaan keskushyökkääjä, mutta Koskiranta osaa pelata myös laidassa.
Ura > Seuraura > Juniorivuodet, Mestis ja nousu Bluesin SM-liigajoukkueeseen

Koskiranta on Espoon Kiekkoseuran kasvatti. Hän siirtyi C-juniori-ikäisenä Espoo Bluesiin, jossa Koskiranta voitti A-nuorten SM-pronssia vuonna 2003. Kaudella 2003–2004 hän oli Bluesin A-nuorten kolmenneksi paras maalintekijä 12 osumallaan. Kaudella 2004–2005 Koskiranta oli joukkueen kolmanneksi paras pistemies Juhani Kaisjoen kanssa tehoilla 11+13=24. Hän jakoi myös pudotuspeleissä kolmella osumallaan Bluesin sisäisen maalipörssin voiton Jarkko Immosen ja Mikko Lehtosen kanssa.
Kaudeksi 2005–2006 Koskiranta siirtyi Mestikseen ja Kirkkonummen Salamoiden riveihin. Tulokaskausi miesten peleissä toi hänelle 41 runkosarjaottelussa tehot 5+6=11 ja viidessä playoff-ottelussa yhden syöttöpisteen. Kaudeksi 2006–2007 Koskiranta palasi 1+1-vuotisella SM-liigasopimuksella Bluesiin. Hän teki liigadebyyttinsä runkosarjan avauskierroksella 14. syyskuuta 2006 vieraissa Pelicansia vastaan. Kaikkiaan Koskirannan tulokaskausi toi 36 runkosarjaottelussa kaksi syöttöpistettä. Hän pelasi kauden aikana myös 11 ottelua lainalla Salamoissa. Kaudella 2007–2008 Koskiranta pelasi SM-liigassa 35 runkosarja- ja yhdeksässä ottelua tehopistein 2+3=5. Hänen liigauransa avausmaali syntyi 10. joulukuuta 2007 vieraissa Helsingin IFK:ta vastaan. Koskiranta voitti kauden päätteeksi SM-hopeaa. Hän pelasi ison osan kaudestaan myös lainalla Salamoissa, jossa Koskirannalle kertyi 15 runkosarjaottelua. Joukkueessa pelasi myös hänen pikkuveljensä Jarno.
Ura > Seuraura > SaiPa 2008–2011

Elokuussa 2008 Koskiranta siirtyi try-outille Saimaan Palloon, jonne hänet hankittiin ensisijaisesti paikkaamaan loukkaantumisia. Noin kaksi viikkoa myöhemmin Koskiranta sai sinne 1+1-vuotisen sopimuksen. Hän ylitti kaudella 2008–2009 lopulta odotukset reilusta ja teki läpimurtonsa tehden 55 runkosarjaottelussa tehot 18+22=40. Playouteissa Koskiranta teki kolmessa ottelussa kaksi maalia. Hän oli SaiPan paras maalintekijä Shayne Toporowskin kanssa sekä toiseksi paras pistemies hänen jälkeensä. Joulukuussa 2008 SaiPa käytti Koskirannan sopimuksessa olleen option ja teki vuoden mittaisen jatkosopimuksen hänen kanssaan.
Koskirannan kausi 2009–2010 jäi vain 32 runkosarjaottelun mittaiseksi, kun hän loukkasi polvensa harjoituskaudella. Koskiranta ei kaukaloihin palattuaan noussut enää omalle tasolleen ja teki runkosarjan aikana vain seitsemän tehopistettä. Hän pelasi kauden aikana myös yhden ottelun verran lainalla Mestis-joukkue Mikkelin Jukureissa. Tammikuussa 2010 Koskiranta teki vuoden mittaisen jatkosopimuksen SaiPan kanssa. Kaudella 2010–2011 hän pelasi pääosin joukkueen ykkösketjun laidassa Tyler Redenbachin rinnalla. Hän teki runkosarjassa 44 ottelussa kohtalaiset tehot 7+14=21. Koskirannan kauteen mahtui myös muutaman viikon mittainen poissaolo nilkkavamman takia.
Ura > Seuraura > Pelicans 2011–2012

Elokuussa 2011 Koskiranta teki vuoden mittaisen ja try-outin sisältävän sopimuksen Pelicansin kanssa. Noin kaksi viikkoa myöhemmin hän sai sinne sopimuksen kaudeksi 2011–2012. Koskiranta nousi jo alkukaudella joukkueen ykkössentteriksi Ryan Laschin ja Arttu Luttisen keskelle. Hän teki lopulta SM-liigan yhden kauden piste-ennätyksensä tehoilla 10+32=42, joilla Koskiranta oli Pelicansin kolmanneksi paras pistemies. Hän jakoi koko SM-liigan pudotuspelien pistepörssin kolmannen sijan JYPin Éric Perrinin kanssa tehtyään 17 ottelussa tehot 5+9=14. Hän sai syöttöpisteen neljään voittomaaliin. Näistä ensimmäisessä välieräottelussa 4. huhtikuuta 2012 Espoo Bluesia vastaan Koskiranta onnistui tekemään tehot 1+3=4. Hän voitti kauden päätteeksi SM-hopeaa.
Ura > Seuraura > TPS 2012–2016

Kaudeksi 2012–2013 Koskiranta siirtyi kaksivuotisella sopimuksella Turun Palloseuraan. Hän nousi kauden mittaan joukkueen ykkössentteriksi, kun pettymykseksi osoittautunut Corey Locke ja NHL:n työsulkuvahvistus Mikko Koivu poistuivat joukkueesta. Koskiranta teki liigauransa ensimmäisen kypärätempun runkosarjan toiseksi viimeisellä kierroksella 10. maaliskuuta 2013 entistä seuraansa Pelicansia vastaan. Hänen kolmas osumansa syntyi ylivoimalla. Koskiranta oli lopulta TPS:n kolmanneksi paras pistemies tehoilla 12+21=33. Kaudeksi 2013–2014 joukkuetta siirtyi valmentamaan hänelle Pelicansista tuttu Kai Suikkanen. Koskiranta nimettiin TPS:n varakapteeniksi. Hän aloitti kautensa hieman yllättäen TPS:n ykkössentterinä, kun samaan rooliin hankittu Francis Paré viihtyi jo harjoituskaudesta alkaen paremmin laitahyökkääjänä. Lokakuussa 2013 joukkue hankki kuitenkin Niclas Luceniuksen ja Koskiranta pelasi loppukauden pääasiassa kakkossentterinä. Hän oli joukkueen neljänneksi paras pistemies tehoilla 10+16=26. Marraskuussa 2013 hän teki TPS:n kanssa kaksivuotisen jatkosopimuksen kevääseen 2016 saakka.
Koskiranta aloitti varsin vahvasti kauden 2014–2015 ja hänen 40 ottelussa tekemänsä tehot 9+15=24 riittivät TPS:n sisäisen pistepörssin kolmanteen sijaan. Kesken kauden, tammikuussa 2015 hän kuitenkin siirtyi loppukauden kattavalla lainasopimuksella Ruotsin SHL-liigan Färjestad BK:hon, kun TPS oli jäämässä pudotuspelien ulkopuolelle. Koskiranta palasi kaudeksi 2015–2016 TPS:n vahvuuteen. Joukkuetta valmensi hänelle SaiPasta tuttu Ari-Pekka Selin. Lokakuussa 2015 seura kuitenkin vuokrasi Koskirannan loppukaudeksi Vaasan Sportiin.
Ura > Seuraura > Paluu SaiPaan

Kaudeksi 2016–2017 Koskiranta palasi vuoden mittaisella sopimuksella SaiPaan. Hän voitti SM-liigan runkosarjassa viimeiseksi jääneen joukkueen sisäisen piste- ja maalipörssin tehoilla 16+14=30. Mestarien liigassa Koskiranta oli tehoilla 1+6=7 SaiPan paras syöttäjä sekä jakoi sisäisen pistepörssin voiton Eetu Kosken ja Tomi Leivon kanssa. Hänen kautensa päättyi kuitenkin loukkaantumiseen aivan runkosarjan lopulla.
Ura > Seuraura > Vuodet Keski-Euroopassa

Kaudeksi 2017–2018 Koskiranta siirtyi vuoden mittaisella sopimuksella monikansallisen Erste Bank Eishockey Ligan kroatialaisjoukkue Medveščak Zagrebiin. Hän oli joukkueen neljänneksi paras pistemies tehoilla 14+29=43. Kaudeksi 2018–2019 Koskiranta siirtyi jatkamaan EBEL-uraansa vuoden mittaisella sopimuksella unkarilaisjoukkue Fehérvár AV19:n riveihin. Hän oli joukkueen toiseksi paras pistemies János Hárin jälkeen tehoilla 10+34=44.
Koskiranta siirtyi kaudeksi 2019–2020 vuoden mittaisella sopimuksella Saksan toiseksi korkeimmalle sarjatasolle DEL2-liigan Ravensburg Towerstarsiin. Kaudeksi 2020–2021 hän siirtyi vuoden mittaisella sopimuksella monikansallisen Erste Ligan romanialaisjoukkue Gyergyói HK:hon.
Ura > Maajoukkueura

Koskiranta on pelannut Suomen A-maajoukkueessa kuusi ottelua tehopistein 1+1=2. Hän teki A-maajoukkuedebyyttinsä 2. huhtikuuta 2009 Budapestissä pelatussa harjoitusottelussa Unkaria vastaan. Ottelu oli Suomelle kaikkien aikojen ensimmäinen Unkaria vastaan. Ensimmäisen A-maajoukkuemaalinsa Koskiranta teki neljännessä maaottelussaan 11. huhtikuuta 2009 Kreuzlingenissä Sveitsiä vastaan.
Pelityyli

Toimittaja Matias Strozyk kuvaili Koskirantaa vuonna 2012 Elite Prospects -sivustolla vahvaksi sentteriksi, joka on hyvä kaksinkamppailuissa. Strozykin mukaan hän tekee kovasti töitä ja on osoittanut olevansa luotettava kahden suunnan pelaaja. Strozykin mukaan Koskiranta ei loista pelikäsityksellään, mutta hän kykenee kuitenkin liikuttamaan kiekkoa hyvin ja tekemään kohtalaisen hyvää tulosta hyvien laitahyökkääjien kanssa. Strozykin mukaan Koskiranta on monipuolinen pelaaja, joka voi pelata eri rooleissa.
Muuta

Koskirannan pikkuveli Jarno pelaa hyökkääjänä Saimaan Pallon SM-liigajoukkueessa, jossa veljekset ovat aiemmin pelanneet joukkuetovereina. Jarno Koskiranta on myös kolminkertainen arvokisakävijä, joka kuului mm. Suomen MM-hopeaa voittaneeseen joukkueeseen vuonna 2016.
Tilastot

Koskiranta Saimaan Pallon paidassa kaudella 2010–2011.
Tulli Lum

Tuļļi Lum ('tulinen lumi') on 1999 perustettu liiviläis-virolainen folk rockia soittava yhtye, joka käyttää sanoituksissaan liivin kieltä.
Yhtyeen nimi tarkoittaa tulista tai kuumaa lunta. Kuuma lumi syntyi lämpötilavastakohtansa, virolaisen Jääboiler-yhtyeen pohjalta. Vuonna 1998 Viljandin kansanmusiikkifestivaaleilla virolaisista kansanlauluista instrumentaaliversioita esittänyt Jääboiler sai kutsun festivaalille seuraavaksi vuodeksi. Yhtyeessä syntyi idea pyytää joku vanha mies laulamaan mukana liivin kielellä. Laulajaksi löytyi kuitenkin parikymppinen Julgī Stalte, joka opiskeli kansanmusiikkia Viljandin kulttuurikorkeakoulussa.
Yhtye esiintyi ensimmäisen kerran vuonna 1999. Huomattavaa on, että yhtyeen laulaja Julgī Stalte on yksi kymmenestä liivin kieltä äidinkielenään puhuvasta. Stalte on esiintynyt lapsesta asti vanhempiensa vuonna 1976 perustamassa Skaldinieki-yhtyeessä, joka soittaa liiviläisiä ja latvialaisia kansanlauluja. Stalte on kertonut, että liivin kielen ja kulttuurin vaaliminen on hänelle sydämenasia.
Ensimmäisellä konsertin jälkeen yhtyettä pyydettiin esiintymään muun muassa Pohjoismaihin. Suomessa yhtye esiintyi  Savoy-teatterissa Värttinän kanssa vuonna 2000. Yhtyeen ensimmäinen studioalbumi Tuļļi Lum valmistui samana vuonna.  Yhtyeen jäseniä ovat laulaja Stalten lisäksi Alari Piispea (basso), Tiit Kikas (viulu), Meelis Unt (saksofoni), Tiit Kevad (rummut) ja Toomas Rull(lyömäsoittimet). Yhtye yhdistää musiikissaan vanhoja liiviläislauluja, etnoa, jazzia ja rockia.
Julkaisut

Tuļļi Lum, 2000
Kappaleet
Līgõ (Anna olla)
Tōţi broutšõb Rīgõ (Taatto meni Riikaan)
Mäd sizār (Meidän sisaremme)
Astā, veļ, tȫlpa pǟl (Veli, puhalla torveesi)
Joutõmlaps loul (Orpolapsen laulu)
Ōra um (Se on niin harvinaista)
Lōla izā, lōla pūoga (Laula, isä, laula, poika)
Jōņ loul (Juhannusyön laulu)
Ni kīlmiz (Pakkanen on tullut)
Sov (Savu)
Eijõ (Kehtolaulu)
Tulli (Tampere)

Entinen veturitalli Tullin alueella.
Tulli on Tampereen keskustan kaupunginosa, joka on saanut nimensä vuonna 1901 valmistuneesta tullikamarista ja siihen yhdistetystä pakkahuoneesta. Virallisesti kyseessä on Tampereen 17. kaupunginosa.
Berndt Blomin suunnittelema punatiilimakasiini Åkerlundinkadulla.
Ratapihan läheisyyden vaikutuksesta alueelle rakennettiin 1800-luvun lopulta lähtien varasto-, konttori- ja tuotantotiloja. Alueelle vahvistettiin asemakaava vuonna 1900. Nykyisin Tullin alueella sijaitsee Tampereen yliopiston tiloja, pienteollisuutta, Tullintorin kauppakeskus sekä kasvavissa määrin myös asutusta. Tullikamarilla ja pakkahuoneella on ravintola- ja kulttuuritoimintaa. Tullin pohjoisrajana toimii Itsenäisyydenkatu ja pohjois-eteläsuunnassa sen halkaisee Yliopistonkatu. Kaupunginosan itäreunalla sijaitsee itäisen keskustan suosittu virkistysalue, Sorsapuisto, jonka eteläreunassa on vuonna 1990 valmistunut suuri konsertti- ja kongressikeskus, Tampere-talo. Tullin länsiosassa ratapihan ja Ratapihankadun laidalla sijaitsee Tampereen ja koko Suomen korkein hotellirakennus Hotelli Torni Tampere.